میں اس امید پہ ڈوبا کہ تو بچا لے گا وسیم بریلوی غزلیں
میں اس امید پہ ڈوبا کہ تو بچا لے گا 
اب اس کے بعد مرا امتحان کیا لے گا 
یہ ایک میلہ ہے وعدہ کسی سے کیا لے گا 
ڈھلے گا دن تو ہر اک اپنا راستہ لے گا 
میں بجھ گیا تو ہمیشہ کو بجھ ہی جاؤں گا 
کوئی چراغ نہیں ہوں کہ پھر جلا لے گا 
کلیجہ چاہئے دشمن سے دشمنی کے لئے 
جو بے عمل ہے وہ بدلہ کسی سے کیا لے گا 
میں اس کا ہو نہیں سکتا بتا نہ دینا اسے 
لکیریں ہاتھ کی اپنی وہ سب جلا لے گا 
ہزار توڑ کے آ جاؤں اس سے رشتہ وسیمؔ 
میں جانتا ہوں وہ جب چاہے گا بلا لے گا